Karina Adsbøl (DF), 2013-11-14:
Tak, formand.
Dette lovforslag omhandler en aftale, der er indgået mellem regeringen, Liberal Alliance og Det Konservative Folkeparti om en ny definition af ghettoområder og videregivelse af oplysninger om lejere.
Med lovforslaget udvides de eksisterende kriterier for udvælgelsen af udsatte boligområder med to nye kriterier, nemlig kriterier vedrørende uddannelse og indkomst.
Herudover indføres udtrykkelig hjemmel til, at politiet til almindelige boligorganisationer kan videregive oplysninger om strafferetlige afgørelser, når videregivelse er nødvendigt som led i en eksisterende tryghedsskabende indsats i det pågældende område.
Hensigten hermed er, at oplysninger skal kunne tjene som dokumentation i sager om opsigelse og ophævelse af lejemål.
Endelig indføres der mulighed for, at boligorganisationerne, som har boliger i samme boligområder, hvor der er en tryghedsskabende indsats, kan videregive visse oplysninger om lejere, som har fået opsagt eller ophævet deres lejemål, til hinanden.
Sådanne oplysninger vil via en ændring af udlejningsbekendtgørelsen kunne bruges til at nægte udlejning til en boligsøgende, som inden for de seneste 2 år har fået opsagt eller ophævet sit lejemål, hos en anden boligorganisation i samme område.
Med hensyn til høringssvarene er der en vis skepsis i forhold til det med at dele oplysninger.
Datatilsynet beklager også, at de kun har haft 7 dage til at komme med bemærkninger, og jeg kan kun give dem ret i, at en høringsfrist på 7 dage bestemt ikke lever op til god regeringsførelse.
På den anden side kan man sige, at det med at dele oplysninger også kan være en fordel, i forhold til at nogle – som vi har set – flytter fra et boligområde til et andet boligområde.
Dansk Folkeparti mødte i sin tid op til forhandlinger med bl.a. et ønske om øget brug af ungepålæg og forældrepålæg for at øge incitamentet til at få forældrene på banen i forhold til opdragelse samt for at tydeliggøre, at det altså har nogle konsekvenser, hvis de ikke holder øje med, hvad deres børn render rundt og laver.
Ministeren har den 5. juni til Altinget udtalt, at han ved enhver given lejlighed vil opfordre kommunerne til at overveje, om forældre- og ungepålæg vil være relevante redskaber.
Og det kunne jo være interessant, hvis ministeren kunne fortælle, hvor mange givne lejligheder ministeren har haft til at påpege dette.
Og på det grundlag blev vi ikke inviteret mere til forhandlinger.
Der er udfordringer i de her områder, og vi har set adskillige angreb på politi og brandvæsen, ligesom der også var en flok unge, der efter en Eidfest stormede skadestuen på Odense Universitetshospital.
Der har også været flere overfald på civile, og vi kender alle den meget tragiske sag fra Vollsmose om hundelufteren.
Men det er, som om der er en tendens til, at der i flere af disse områder er en flok unge, der har skabt et lovløst samfund.
Der skal ikke herske nogen tvivl om, at vi i Dansk Folkeparti finder det fuldstændig uacceptabelt og mener, at der skal sættes hårdt ind, når det går ud over uskyldige mennesker.
Alle skulle gerne kunne færdes trygt og uden fare for overfald.
Noget, vi også ser på med bekymring, er, når boligforeninger som Egedalsvænge beslutter, at der ikke skal være juletræ og oven i købet får rådgivning fra Hizb ut-Tahrir.
Og det er jo fuldstændig uacceptabelt.
Dansk Folkeparti har ønsket en undersøgelse, så vi kan få et klart billede, i forhold til hvor mange tilfælde af chikane der er i de her områder.
I 2010 var vi med i aftalen om en styrket indsats i ghettoområderne, og der var vi enige om, at antallet af ghettoområder skulle reduceres.
Der blev også iværksat gode initiativer, bl.a. forbud mod kommunal anvisning af personer, der løslades, og personer, der udsættes som følge af overtrædelse af husordenen – netop med henblik på at få en bredere beboersammensætning.
Dansk Folkeparti ønsker at finde løsninger, men vi må konstatere, at regeringen ikke ønskede, at Dansk Folkeparti skulle være en del af disse forhandlinger.
Det skal lige siges, at der for nylig blev afsagt en dom, som giver boligforeningerne ret til at smide kriminelle og deres familier ud, og her skal vi jo tænke på de andre beboeres sikkerhed.
Det er godt, at boligforeningen fik medhold, for nu ligger der en højesteretsafgørelse.
Dansk Folkeparti mener også, at vi har et boligforlig på det her område, altså en aftale fra 2010, som regeringen også vedgik, da de overtog regeringsmagten.
Tak for ordet.